<classify> MKUU wa Wilaya ya Dodoma Mjini, Patrobas Katambi amesema atafuatilia malalamiko ya mkazi wa Mtakuja kata ya Changombe, Dotto Kimwaga ya kutukanwa na kuchaniwa barua ya kufuatilia kiwanja chake. Mwananchi huyo alidai Mtendaji wa Mtakuja, Lucy Sebron alimtukana na kumchania barua yake alipokwenda ofisini kwa mtendaji huyo kufuatilia kiwanja chake.Alisema katika eneo la Mtakuja kumekuwa na migogoro mingi inayosababishwa na wapima ardhi. Sisi tuliomba maboresho ili sehemu za ardhi zipimwe ambapo diwani, mwenyekiti, walipewa maelekezo kuwa barua zitatufuata eneo la kiwanja lakini wengine hatukupata barua,alisema. Alisema amekuwa akifuatilia kiwanja chake lakini jambo la kushangaza mtendaji wa eneo hilo alimchania barua zake jambo ambalo limemtia uchungu. Bado akili yangu inaniuma kutokana na kitendo kile kwani ninadai haki yangu.Hata Rais John Magufuli anataka wananchi wasikilizwe na alishasema kama barabara ikikukuta wewe ni tajiri, alisema. Mtendaji huyo ambaye alikuwepo kwenye mkutano huo alipotakiwa na mkuu wa wilaya kujibu malalamiko hayo, alisema amekuwa akifanya kazi hiyo ya masuala ya ardhi kwa kushirikiana na maofisa ardhi wa Manispaa. Suala la kumtukana mtu na kumchania barua sio kweli, nasimamia maadili ya utumishi wa umma, alisema.Mkazi mwingine, Janeth Mhako alisema wapimaji waliofika kwenye maeneo yao walikuwa wanaweka namba.Sasa wakawa wanachukua eneo la mtu wanaunganisha na la mtu mwingine wakiondoka wanaacha migogoro. Akizungumza kwenye mkutano huo, Ofisa Ardhi, Amelye Chaula alisema eneo hilo lilitengwa kwa ajili ya makaburi mwaka 2008-2009 na watu waliovamia eneo hilo na kujenga walivunjiwa mwaka 2012.Lakini wananchi walileta maombi ya kupimiwa na mwongozo ulikuwepo hakuna fidia na maeneo ya wazi hayajatambuliwa, baada ya upimaji na utambuzi watu wakaanza kujenga, kwa kushirikiana na ofisi ya mkuu wa wilaya tulileta wataalamu wa ardhi na malalamiko yaliyokuwepo ni 151 ambayo yanafanyiwa kazi,alisema. Diwani wa kata ya Changombe, Bakari Fundikira alisema sasa kuna upimaji na uboreshaji na gharama za upimaji ni Sh 508,000.  <topic>: KITAIFA 